**Рабочая программа**

Наименование учебного предмета:

**чеченская литература**

Педагог:

Уровень общего образования: **ООО (5-9 класс)**

2019-2020г.

Юкъарчу классийн литературина лерина долу х1ара документ кхоьллина юкъарадешаран а, коьрта юкъарадешаран а пачхьалкхан программин буха т1ехь. Программо предметан чулацам а боьллу, бовза а бовзуьйту, билгалбоккху. Белхан программо, литература 1аморан 1алашонца цхьаьна а дог1уш, дешархой кхиоран, кхеторан, 1аморан а юкъаранекъаш довзуьйту.

Белхан программа лерина 340 сахьтана шарахь, кIирнах 2 сахьт, 5 - 9 – чу классашкахь 34 белхан кIира.

1. **Предмет 1аморан жам1аш (планируемые результаты изучения учебного предмета)**

Хьехароьрсийнматтахьдолучуюьззинаюкъарадешараншколачекхйоккхучуьнгахьпредмет «Литература» 1амочухенахьхиладеза**личностнижам1аш**:

-шен къоман векал а, дукхакъаьмнийн Российски пачхьалкхан гражданин а ша хиларх кхеташ хилар;

-личностан синъоьздангаллин мехаллаш кхачаме ялор, дукхакъаьмнийн махке безам кхиор, нохчийн литературе (культуре), кхечу къаьмнийн культуре ларам кхиор;

-х1ума довзаран а, коммуникативни а декхарш кхочушдарехь хаамийн тайп-тайпанчу хьастех пайда эцар (дошамаш, энциклопедеш, интернет-г1ирсаш).

**«Нохчийн мотт, нохчийн литература» 1аморан предметни декъо кхачо ян еза**

* шен ненан матте, литературе болу безам кхиор, къоман культуран 1алашъяран дакъа и дуй хууш;
* дешнийн т1аьхьало хьал долуш яр, дешархойн мотт бийцаран культура кхиор барта а, йозанан а къамелан норманашца, къамелан бакъонашца.

Нохчийн литература:

1. нохчийн литература ешар а, 1амор а ша кхин д1а а кхио оьшуш хиларх кхетар;
2. нохчийн литература къоман культурин коьртачу мехаллин дакъа хиларх кхетар, дахар довзаран шатайпана кеп санна;
3. къоман 1адаташ гойтуш йолу исбаьхьаллин произведенех кхетам кхиор

Хьехар оьрсийн маттахь долучу юьззина юкъарадешаран школехь предмет «Литература» 1аморан **метапредметни жам1аш** билгалдовлу:

-проблемех кхета а, гипотеза хьалха яккха а, коьчал структуре ерзо а, шена хетарг т1еч1аг1деш делил дало а, барта а, йозанан а аларшкахь бахьанин- т1аьхьалонан уьйраш билгалъяха а, жам1аш кепе дерзо а хаарехь;

-ша г1уллакхдар вовшахтоха а, цуьнан мах хадо а, шена самукъане хета болу гуо къасто а хаар карадерзорехь;

-ша г1уллакхдеш юстаран, дуьхь-дуьхьал х1итторан кепех пайдаэцарехь;

-тайп-тайпанчу хаамийн хьасташца болх бан, уьш лаха, талла, ша г1уллакхдарехь царах пайдаэца хаарехь;

Хьехар оьрсийн маттахь долучу юьззина юкъарадешаран школа чекхйоккхучеран **предметни жам1аш** лаьтта:

1) х1ума довзаран декъехь:

-барта кхоллараллин а, тайп-тайпанчу муьрийн нохчийн литературан произведенийн коьртачу проблемех кхетам хилар; и проблемаш нийса кепе ерзо хьуьнар хилар;

-произведени а, иза язъяран муьран уьйрах кхетар, цу произведенийн бухехь йолу хенан йохаллехь йовр йоцу синъоьздангаллин мехаллаш а, церан тахана а маь1не хилар билгалдаккхар;

-литературни произведенина таллам бан хаар: х1окху я оцу литературни родан а, жанран а произведени иза хилар билгалдан хаар; темех, идейх кхета а, кепе ерзо а, цуьнан синъоьздангаллин мехаллаш, турпалхойн амалш билгалъяхар, цхьана я масех произведенийн турпалхой буста, оьрсийн а, нохчийн а литературан произведенеш вовшашца юста;

- произведенехь сюжетан дакъош, д1ах1оттам, меттан суртх1отторан г1ирсаш къастор, чулацаман идейно-исбаьхьаллин аг1онаш билгалъяхарехь цара д1алоцучу меттигах кхетар (филологически талламан кепаш);

-литературни произведени толлуш юьхьанцара (элементарни) литературоведчески терминологи евзаш хила езар;

2) мехаллин-некъ бовзаран (ориентацин) декъехь:

-нохчийн литературан синъоьздангаллин мехаллашка кхачор, шен къоман синъоьздангаллин мехаллашца уьш юстар;

- нохчийн литературан произведенех лаьцна шена хетарг кепе дерзо хаар, церан мах хадор;

-1амийначу произведених лаьцна шен кхетам хилар;

-авторна хетачух кхетар, цунах лаьцна шена хетарг ала хаар;

3) коммуникативни декъехь:

-тайп-тайпанчу жанрийн литературни произведенеш нохчийн маттахь лерсаца а, цхьатера а т1еэцар, кхеташ ешар;

-текст т1ера цитаташ а ялош, меттан исбаьхьаллин г1ирсех пайда эцарца прозаически произведенеш я церан дакъош юхасхьадийца хаар; ладоьг1начу я ешначу текстан хьокъехъ хаттаршна жоьпаш далар; барта монологически къамелан тайп-тайпана аларш кхоллар; шеца къамел деш волучуьнца оьздангаллин барамаш ларбеш, г1иллакхехь диалог д1аяхьар;

-1амийначу произведенийн тематикица а, проблематикица а йоьзна изложенеш, сочиненеш язъяр, ц1ахь а, классехь а йозанан белхаш кхочушбар, юкъара культуран а, литературни а теманашна рефераташ язъяр;

4) эстетически декъехь:

-дешан исбаьхьаллех (искусствох) санна литературах кхетар, эстетически кепара нохчийн литературан произведенеш т1еэцар; нохчийн исбаьхьаллин тексташ т1ехь исбаьхьаллин (эстетически) чам кхиор;

- эстетически г1уллакхдарехь нохчийн дашах, литературни произведенийн васташ кхуллуш меттан суртх1отторан исбаьхьаллин г1ирсаша д1алоцучу меттигах кхетар;

-меттан д1ах1оттаман а, нохчийн, оьрсийн литературан вастийн ситемийн башхаллашца а доьзна нохчийн а, оьрсийн литературан произведенеш вовшашца юста хаар.

Дешаран предметана материально-технически кхачоярна лерина хьехамаш (описание учебно-методического комплекта и материально-техническогообеспечения образ.деят-ти)

Билгалбиначу кхиамашка кхачархьама, хьехар оьрсийн а, нохчийн а меттанашкахь долучу школашкахь нохчийн литература Iаморехь пайда эца магийнарг:

1. Юккъерчу юкъарадешаран школашна лерина нохчийн литературин учебникаш: С.Э. Эдилов: 5-7 классашна. М.Ахмадов, З. Алиева: 8классана. 1.Арсанукаев, С.Эдилов 9 классана

2. Нохчийн литература 5 классийн учебникашна методически хьехамаш.

3. Тайп-тайпана тексташ, тесташ. Изложенийн гуларш.

4. Дешаран дошамаш.

Дешаран планехь предмето дIалоцу меттиг

Программа хIоттийна юкъарадешаран юккъерчу школана федеральни пачхьалкхан дешаран стандартан буха тIехь, базисни дешаран планан 3-чу варианто нохчийн меттан литературина луш йолучу таронашца нисъеш. Нохчийн мотт хьехаран 5-9-чу классашкахь-68 с.

**2. Коьрта чулацам (содержание учебного материала)**

**1-ра дакъа. Литература дешан исбаьхьалла санна**

Кхечу исбаьхьллашна юккъехь литературо д1алоцу меттиг. Дешан исбаьхьаллехь дахар исбаьхьаллин кепехь гайтаран башхалла.

Исбаьхьаллин литература дуьне довзаран, адаман синъоьздангаллин тайп-тайпаналлин дахар а, хьал а довзаран цхьа кеп санна; дахар исбаьхьаллин кепара гайтар. Эстетически чам а, синъоьздангалла а кхиорехь литературо бен т1е1аткъам.

**2-г1а дакъа. Халкъан барта кхолларалера**

Нохчийн халкъан туьйранаш (инзаре-тамашена, дахаран, дийнатийн) Миф а, туьйра а. Туьйранийн тайпанаш. Дийнатийн васташ халкъан туьйранашкахь. Халкъан а, литературни а туьйранаш. Туьйранашкахь бакъдерг инзаре-тамашеначуьнца нисдар, васташ кхолларан башхалла.Литературан кегийра жанраш (кицанаш, х1етал-металш). Кицанаш-хьекъале, доца аларш. Х1етал-металийн башхаллаш.Нохчийн халкъан иллеш, эшарш а, шира дийцарш, хабарш, аларш.Лирически а, турпалаллин а иллеш. Лирически иллийн къастамаш.

Турпалхойн ойла лирически иллешкахь гучуялар. Турпалаллин иллехь къоман дахарехь маь1на долу г1уллакхаш, г1иллакхаш ч1аг1дар, къонахийн хьуьнарш хастаме деш дийцар, мостаг1ашна дуьхьал къийсам латтор гайтар. Иллийн чулацам, д1ах1оттам, исбаьхьаллин башхаллаш. Иллешкахь бакъдерг толош, зуламениг эшош хилар.Халкъан эшарш, церан чулацам а, маь1на а, тайпанаш а.Исторически хиламаш я билггалчу наха лелийна г1уллакхаш дуьйцу дийцарш.Билггалйолучу меттигех юьртах, ломах, рег1ах, хих, б1аьвнех) лаьцна дийцарш.Наьрт-аьрстхойх лаьцна дийцарш. Вайн халкъо наьрташца латтийна къийсам.1аьржа-Хожаг1арах дийцарш, церан башхаллаш. Иллешкахь турпалхочун васт. Дикачун, вочун кхъовсам. Гипербола фольклорехь.

**3-г1а дакъа 30-60-чу шерийн литературера**

**С. С. Бадуев**. Дахар а, кхолларалла а. С. Бадуевн кхоллараллин маь1на къоман литература, культура кхиорехь. Дийцар «Зайнди». Йоза-дешар хууш хилар – керлачу дахаре болу некъ. Дийцаран васташ а, маь1на а. Дийцарш «1адат», «Олдам». Эхь-бехк лардарх хилла бохам. Дийцаран коьрта турпалхой а, маь1на а. Дийцаран коьрта персонажаш а, маь1на а.

Повесть «Ц1еран арц». Повестехь социально-классови къовсам. Къовсаман маь1на а, повестан башхаллаш а. Коьртачу турпалхойн васташ: Кульдевич а, цунна т1аьхьа бозурш а, Хонмурд а, цуьнан доьзал. Повесть «Бешто». Социальни харцо а, церан 1адаташ а повестехь емалдар. Бештон, Бусанин кхоллам. Повестан исбаьхьаллин аг1онаш а, маь1на а.

**1. Ш. Мамакаев.** Дахар а, кхолларалла а. Мамакаевн поэзино литературехь а, къоман культурехь а д1алоцу меттиг. Стихотворенеш «Кавказан латта», «Сайн к1анте», «Йо1е», «Даге», «Берзан бекхам», «Садаьржаш».Поэтан лирикин тайп-тайпана тематика а, проблематика а. Поэтан кхоллараллехь даймехкан, 1аламан суьрташ, цуьнан лирикехь безам а, доттаг1алла а, юкъараллин дахарехь поэтан декхарш а, поэзин меттиг а.

Поэма «Дагалецамаш». Поэмехь авторан 1аламе, Терке болу безам. Сирлачу кханенах лаьцна йолу дог-ойла, синхаамаш. Поэма «Нохчийн лаьмнашкахь». Поэми т1ехь шира 1адат бахьана долуш къона дахар х1аллакьхилар гайтар.Поэмин стих а, меттан баш-халлаш а. Поэтан поэтически говзалла а, башхалла а.

**М. А. Мамакаев**. Дахар а, кхолларалла а. Стихотворенеш «Даймехкан косташ», «Лаьмнийн дийцар, «Пондар».Мамакаев поэзин философски чулацам, цуьнан лирикехь даймехкан, къоман историх лаьцна, патриотически, г1иллакх-оьздангаллин мукъамаш. Лирически турпалхочо стеган парг1атонах, сийх, Даймахках лаьцна ен ойланаш. Дийцар «Баппа». Сутаралло а, деган куралло а элан даржах вохавар. Хьоло вузийна стаг нийсонах хедаш, г1иллакхах херлуш, хьекъалх оьшуш хилар, халкъ шен олаллин к1ел сацо цхьаьннан а ницкъ кхочург цахилар ч1аг1дар.

**Н. Д. Музаев**. Яздархочух лаьцна дош. Стихотворени «Накъосташка». Яхь йолуш, оьзда, хьуьнаре, догц1ена хилар деза а, сийлахь ларар. Адамийн сакхте амалш емалъяр.

**М. А. Сулаев**. Дахар а, кхолларалла а. Стихотворенеш «Ламанан хи», «К1анте».

Поэтан дог, дахар, ирс Даймахкаца дозаделла хилар. Дайн оьзда г1иллакхаш лардан дезар, шегахь дика амалш: яхь, собар, тешам кхио езар ч1аг1дар. 1аламан лирика. Даймехкан исбаьхьа, беркате 1алам 1алашдан дезар, цуьнца къинхетаме хила везар.

Поэма «Пхьарматан б1аьрхиш». Мифологин турпалхочун Пхьарматан б1аьргашца кху дуьнен т1ехь хилла а, хуьлуш болу а бохамаш поэми т1ехь гайтар. Къизаллина дуьхьал поэта ойъу дера аз, дуьнен т1ехь мел долучу зуламашца луьра къийсам латто безаш хилар ч1аг1дар.

**Х. Э. Эдилов**. Дахар а, кхоларалла а. Стихотворенеш «Ненан безам», «Сий делахь, латта». Поэтан дахаре, 1аламе болу безам, 1аламан дахарца экам хила везар ч1аг1дар.Ирс къуьйсуш велларг сийлахь а, веза ларар.

**Б. С. Саидов**. Дахар а, кхолларалла а. Литературни туьйра «Майра к1ант Сулима». Хьаналчу къинхьегаман маь1на гайтар а, хьоладайн писалла а, ямартло а емалъяр. Адамийн деган

дикаллий, оьздангаллий, къинхетаме хиларрий хастор.Стихотворенеш «Вина юрт», «Деган аз».Хьоме мохк, граждански дог-ойла Б. Саидовн поэзехь.

**Х. Д. Ошаев**. Дахар а, кхолларалла а. Дийцар «Чайра», очерк «Иччархо Абу-Хьаьжа Идрисов».«Чайра» дийцарехь кхолламо шен махках д1акъастийначу стеган дай баьхначу лаьтте болу сатийсам, винчу махке болу безам гайтар. Стеган дахарехь Даймохк уггар сийлахь а, беза а, хьоме а кхерч хила безар ч1аг1дар.Очеркан жанр нохчийн литературехь. Очеркехь турпалхочун Идрисов Абу-Хьаьжин дагалецамаш а, цуьнан б1аьхаллин г1уллакхаш а.

**С. М. Курумова**. Яздархочух лаьцна дош.«Дохк» («Дохк» повеста т1ера кийсак). 1аламан суьрташ а, церан исбаьхьаллин декхар а. Ламанан 1аламан акхараллин хазалла.

**З. А. Муталибов**. Дахар а, кхоларалла а.«Х1аллакьхиллачу динах лаьцна илли».

З.Муталибов – поэт-т1емало.Цуьнан кхоллараллехь т1еман тема. Къизаллина дуьхьал поэта ойъу дера аз.

**4-г1а дакъа. 60-80-чу шерийн литературера**

**А. С. Сулейманов.** Дахар а, кхолларалла а. Стихотворенеш «Борз ю уг1уш», «Шуьнехь дош», «Дог дохден ц1е».А. Сулеймановн поэзин романтизм. Поэтан лирикехь къонахаллин а, оьздангаллин а тема. Къоман эхь-бехк лардеш волу цуьнан лирически турпалхо.

**Поэма «Дахаран генаш».** Маьрша Даймохк, тешаме доттаг1алла, къонахалла, бартболу доьзал – поэмин коьрта теманаш. Таханлерчу дахарехь г1иллакх-оьздангаллица доьзна кхачамбацарш 1орадахар, цаьрца къийсам латто безар.

**1-Хь. Х. Хамидов**. Дахар а, кхолларалла а. Дийцар «Д1а-коч, схьа-коч», турпалаллин драма «Лийрбоцурш».1-Хь. Хамидов-яздархо-сатирик, драматург. Беламе дерг (юмор) нохчийн литературехь. Шира бухадисиначу г1иллакхашца, 1адаташца къийсам латтор – яздархочун-сатирикан кхоллараллин коьрта теманаш. Адамийн амалшкахь сакхтениг емалдаран говзалла.Нохчийн литературехь драмин жанр. Драматически къовсамах кхетам. Т1еман тема драматургехь. Даймохк ларбечеран доьналла а, турпалалла а.Даймехкан парг1ато, сий лардеш дахарш д1аделлачу б1аьхойн сий-ларам бан безар, т1амна дуьхьало ян сема а, кийча а хила везар ч1аг1дар пьесехь. Драмин турпалхойн васташ.

**Р. С. Ахматова**. Дахар а, кхолларалла а. Стихотворенеш «Лийрбоцурш», «Ма хала ду цунах кхета»Поэтессин кхоллараллехь лирически тема, даймахке а, иза ларбеш болучаьрга а болу безам.

**1. Э. Гайсултанов**. Дахар а, кхолларалла а.

Дийцарш «Нийса кхел», «Кегий йийсарш», «Алдара Ушурма» («Александр Чеченский» повеста т1ера дакъош), басня «Барзо амалш ца хуьйцу», повесть «Болат г1ала йожар».

1. Гайсултанов –нохчийн берийн литературан бухбиллархо. Гайсултановн кхоллараллин коьрта теманаш а, проблематика а.

Дийцар «Нийса кхел». Дийцаран социальни проблематика. Бакъдерг харцонал тола дезар ч1аг1дар. Дийцаран халкъан барта кхоллараллин амал.

Дийцар «Кегий йийсарш». («Александр Чеченский повеста т1ера дакъа)- Дийцарехь т1амо берийн дахаре беана бохам гайтар. Т1еман къизалло адамийн дахаре шеца дохьург емалдар.

Дийцар «Алдара Ушурма» («Александр Чеченский повеста т1ера дакъа). Дийцаран исторически бух. Маршонехьа болу къийсам, шен мохк, дин мостаг1чух лардар, церан дуьхьа вала а кийча хилар. Исторически бакъдолучунна т1ехь кхоьллина васт.

Баснин жанр нохчийн литературехь. «Барзо амалш ца хуьйцу» баснин дидактически хьажам, адамийн амалш цу т1ехь емалъяр.

«Болат-г1ала йожар» повестан исторически бух. Маьршачу наха талорхошна дуьхьал, шайн парг1атонехьа латтийна къийсам. Дикачу к1енташа халкъ вовшахтухуш, иза маршоне кхачор. Повестан коьрта турпалхой а, васташ а.

**Ш. А. Арсанукаев**. Дахар а, кхолларалла а. Стихотворенеш «Баьпкан юьхк», «Мохкбегор», «Ийманах дузийта дегнаш».

Поэтан-лирикан Ш. Арсанукаевн кхоллараллехь патриотизман а, гуманизман а ойланаш.

1аламца а, ялтанан кхачица а къинхетаме хилар дехар, нохчийн халкъ иймане далор доьхуш, поэта Деле ден до1анаш. К1орггера кхетам, оьзда лаамаш болу лирически турпалхо. Дуьненах, 1аламан аьрхачу хазаллех, дахарх лаьцна цо ен ойланаш, а, адаман ирсехьа къийса иза кийча хилар а.Повесть «Тимуран тур». «Тимуран тур» стихашкахь язйина повесть, цуьнан исбаьхьаллин къастамаш. Къоман парг1ато еза ларар, мостаг1ашна дуьхьал къийсам латтийначу турпалхойн васташ. Халкъан парг1атонехьа болучу буьрсачу т1еман суьрташ.

**А. А. Айдамиров**. Дахар а, кхолларалла а. Стихотворени «Вина мохк», дийцар «Мух1ажарш» («Еха буьйсанаш» романан дакъа)Даймехкан тема нохчийн литературехь. Даймехкан беркатечу ницкъах тешар, ирс Даймахкаца дозар.Паччахьан 1едалан ямартло а, мух1ажарийн кхолламан дега1ийжаме мукъамаш а.

**М-С. Гадаев**. Дахар а, кхолларалла а. Стихотворенеш «Дарта», «Орцара г1ов».Поэтан са 1аламан дуьненца д1аэр. Ницкъ, доьналла а, г1орасизалла цхьана сибатехь. Поэтан говзалла дарта олхазаран хьал довзийтарехь.Дийцар «Ирча суьрташ». Дийцарехь тоталиризман шерашкахь нохчийн халкъан трагеди. 1аламан суьрташа ирча кхаъ къаьхьачу 1аткъаме берзор.

**М. Мусаев**. **Литературни туьйра. Литературни туьйра халкъачух къастош дерг.**

Яздархочух лаьцна дош. Литературни туьйра «Ц1ен маьхьси» Хьекъал ямартлонал, тешнабехкал, сонталлел тола дезаран ойла ч1аг1яр. Нахана даьккхиначу ор чу ша оьккху. Туьйранан оьрсийн туьйранца цхьаьнадог1ург.

**Хь. Б. Саракаев.** Дахар а, кхолларалла а. Дийцар «Баьпкан чкъуьйриг». Хьаналчу къинхьегамо лакхадоккху стеган сий. Баьпкан сий-пусар дан дезар ч1аг1дар.

Дийцар «Ирсе б1аьрхиш».Вайна к1ант карийначу ненан ирсе б1аьрхиш. Ненан безам боккха а, мерза а, аьхна а хилар.

**Ш. Х. Окуев.** Дахар а, кхолларалла а. Стихотворенеш «Сан хьоме Нохчийчоь», «Б1аьсте».

Лирически турпалхочун синмерзаш довзуьйту 1аламан суьрташ. Поэтан даймахкаца бозабелла синхаамаш.Дийцар «Мацалла» («Т1аьххьара верас» романан дакъа). 20-чу б1ешеран юьххьехь ламанан ярташкахь кхолладелла социальни хьелаш. Нохчийн халкъ комаьрша, къинхетаме хилар, мацалло г1елбина кхечу къаьмнийн векалш дегалазамца т1еэцар. Оцу шерийн 1ер-дахар, ламасташ гайтар, къомо шен яхь, юьхь ларъяр. Жаьмбиган, 1алсолтин, Шемалан васташ.

**Хь. Д. Сатуев.** Дахар а, кхолларалла а. Стихотворени «Лаьмнийн къоналла»**,** басня «Ломмий, цхьогаллий».1алам поэтан кхетамехь а исбаьхьаллин суртх1отторехь а.Адамийн сакхташ баснехь емалдар. Лоьман васт нохчийн литературехь.

**1. Х. Шайхиев**. Дахар а, кхолларалла а. **Стихотворенеш «Куйнах дош», «Безаман декхар».**Къоман г1иллакхаш, ламасташ, синъоьздангаллин мехаллаш поэтан поэзехь.Даймахкана, халкъана даим г1уллакхдеш вагаран синхаамех юьзна поэзи.Коьртарчу куйнаца лардина сий. Поэзин фольклоран бух.Б1ешерашкахь вайн дайша схьадеана низаман ламаст лардаран маь1на, къонахчун ц1е еза а, сийлахь хилар ч1аг1дар.

**Ч1аг1о (баллада**). Легендин буха т1ехь кхоьллина баллада. Къонахчо делла дош кхочушдан дезар, тешаме ч1аг1о хила езар ч1аг1дар.

**Стихашкахь поэма «Лазаман лорах».** Нуьцкъаха ц1ера ваьккхиначу лирически турпалхочун шен махке, халкъе, ненан матте болу безам, деган 1ийжам. Дайн кешнех, дайн иллех, шина Даймахках (Дег1аста, Г1ирг1азойн мохк) цо ен ойланаш.

**М. Д. Дикаев**. Дахар а, кхолларалла а. Стихотворенеш «Къинхетаме Нохчийчоь», «Нохчо ву со».Даймахках, халкъах дозалла дар. Дикаевн поэзехь яхь, къоман оьздангалла, патриотически синхаамаш, къоман хиндерг ирсе хила лаар.

**Мовла Ясаев**. Яздархочух лаьцна дош.

«Хьоме юрт» повесть (дакъа). «Тянь-Шанан лаьмнашкахь».Адамийн вовшашца йозаелла ира меттигаш а, ч1ир йитаран 1адат а. Даймахке, хьомечу юьрта болу сатийсам. Парг1атонан, маршонан марзонан мах. Лох-Беташан, Дажмалдинан, Серижин, Джанхотан васташ.

**1. А. Ахмадов**. Яздархочух лаьцна дош.Дийцар «Къонахалла». Турпалхочун амалш, халонаш дуьхьал нисъелча цо шегара гайтина доьналла, ша-шена т1ехь баьккхина толам.Дийцар «Воккха дада». Къизачу акхараллица т1амо х1аллакдина бералла. Т1амо шеца беъна бохам а, къизалла а. Деден а, йоь1а йоь1ан а васташ. Дийцарехь диалого д1алоцу меттиг.

**С. А. Гацаев**. Поэтах лаьцна дош.**Стихотворенеш «**Дарц», «Буьйса хаза. Буьйса тийна…», «Шеме ю-кх хьо, Нохчийчоь…», «Хьаннийн белхар». Гацаевн лирикехь пейзаж. 1аламан аьрха хазалла а, дарц даларан ма-дарра х1уттуш долу сурт гайтаран говзалла а.Аьхначу 1аламах, иза лардан дезарх, хьомечу махках лаьцна йолу поэтан ойланаш. Лирически турпалхо вочунна дуьхьал вала кийча хилар, цуьнан тайп-тайпана синх1оттам. Стихотворенийн ритмически тайп-тайпаналла а, церан мукъаме хилар, уьш халкъан поэзина герга хилар. Поэтан лирикехь исбаьхьаллин суртх1оттош долу басарш. Литературни туьйра «Чкъоьрдиг». Халкъан туьйранан бахьанан а, вастан а буха т1ехь кхоьллина туьйра. Ешап-экханан а, Чкъоьрдиган а къовсам.Чкъоьрдига ша-шена а, Ешапна а т1ехь баьккхина толам.

**Д. Д. Кагерманов**. Яздархочух лаьцна дош.Дийцар «Доттаг1алла». Дийцаран г1иллакх-оьздангаллин проблематика. Къоначу турпалхочун г1иллакх а, воккхачу стеган оьздангалла а.

**5-г1а дакъа. 80-90-чу шерийн литературера**

**1. К. Дадашев.** Яздархочух лаьцна дош.Дийцар «Дайна бер». Ширачу заманахь дуьйна схьадеъна къоман оьздангаллин ламасташ х1инцалерчу дахарца къовсаме довлар. Къоначу наноша воккханиг лараран хьокъехзь долу къоман ламаст ларар а, цуьнан маь1на а.

**Ш. Р. Рашидов.** Дахар а, кхолларалла а. Стихотворенеш «Т1амна дуьхьал довла», «Даймохк». Т1амна дуьхьал къийсам латто безар кхайкхор.Даймехкан тема поэтан кхоллараллехь – коьрта тема. Лирически турпалхочун ойланаш, синхаамаш.Поэма «Ден весет». Къоначу т1аьхьенгахь хила еза синъоьздангаллин мехаллаш. Стеган халкъаца, шен махкаца хила еза юкъаметтигаш билгалъяхар.

**М. М. Кибиев**. Яздархочух лаьцна дош. Стихотворенеш «Меттан сий», «Дош». Нохчийн мотт Даймехкан билгало санна. Меттан дозалла, ца дойтуш цуьнан сий дан дезар.Дашна-гимн. Дешан дозалла: цо бан тарлуш болу цатам а, цунах долу беркат а.Басня «Зов». Баснин жанр нохчийн литературехь. Адамийн сакхте амалш емалъяр. Х1иллано духатуху х1илла.

**Ж. М. Махмаев**. Яздархочух лаьцна дош. Дийцар «Буьйсанна г1улчаш». Дийцаран турпалхочун чоьхьара монолог беран синъоьздангаллин дуьне кхолларан г1ирс санна. Цуьнан коьрте хьийза карзахе ойланаш а, накъосташа иза нийсачу новкъа ваккхар. 1аламца хила еза юкъаметтигаш йовзийтар.

Стихотворени «Баьпкан 1аьржа юьхк». Стихотворенехь къинхетам, доглазар-дахаран лаккхара мехаллаш хилар ч1аг1дар.

**С. С. Яшуркаев**. Яздархочух лаьцна дош. **Дийцар «Напсат**». Халкъан бохамна т1ехь сайоккхурш емалбар. Напсатан васт-Г1ум-Азехь бисинчийн цатуьйн лазам. Дийцарехь дахаран бакъдерш.**Дийцар «Маьрк1аж-бодан т1ехь к1айн хьоькх».** Даймахках баха бакъо йоцурш – мискачарал миска, декъаза нах. Сийлахь Нохчийчоь оьздачу йоь1ан куьцехь гайтаран бахьана а, маь1на а. Боцца мур чулоцучу хиламашкахула Мадин дахар а, халачу хьелашкахь кхуьуш йолу цуьнан амал а к1орггера йовзийтар, цуьнан кхоллам халкъан кхолламах бозабелла хилар.

**А. Д. Осмаев**. Яздархочух лаьцна дош.Дийцар «Гила борз». Адаман а, гила берзан а къовсам психологически говзаллица гайтар. Доьналлин сий-ларам а, дозалла а дар.

**Хь. Х. Сайдуллаев**. Поэтах лаьцна дош.**Поэма «Ненан б1аьрхиш».** Легендин буха т1ехь поэма. Поэмин турпалаллин-патриотически шовкъ (пафос). Даймохк мостаг1чух ларбар, цуьнан дуьхьа вала кийча хилар. Турпалаллин иллийн турпалхойн амалш ден-ненан к1ентан амалехь. Поэмин турпалаллин а, трагедин а мукъамаш. Йохьан а, декхаран а проблема ястаран башхалла. К1ентан а, ненан а доьналла.

**С-Хь. М. Нунуев**. Яздархочун дахар а, кхолларалла а. Дийцар «Хьайбаха». Ламанан к1отаршкахь НКВД-с д1акхехьна политика а, акхараллин, къизаллин суьрташ а. Сталинан хьадалчаша шайна х1оттийначу жоьжахатех ламанхой яхьах ца бухуш, доьналлица чекхбовлар.Дийцар «Лазийна шовда» Кхоам боцуш х1аллакдечу 1аламна орца дехар. 1аламан дахарна к1оршаме юкъаг1ертар-жил1аламан законаш талхор.

**Л. Ш. Абдулаев**. Поэтах лаьцна дош.Поэма «Маьлхан каш». Поэми т1ехь юккъерчу б1ешарахь хилларг а, халкъан дахарехь маь1не долу г1уллакх а, иза кхочушдечу турпалхочух лаьцна а дийцар. Поэма – шех дала тарлучу вонах нах маьрша буьтуш, маьлхан кешнашка д1а мел вахначунна гимн.

**Л. Яхъяев**. Яздархочух лаьцна дош.Дийцар «Даркеш» («Гиххойн Таймасха» роман т1ера дакъа). Дайн шира ламаст дийцаран бухехь. Вала гергавахнарг я толур воцуш ун кхеттарг тускар чохь маьлхан кешнашка вахьаран г1иллакх. И г1иллакх лардаро Даркешна бина т1е1аткъам. Ден а, Даркешан а юкъаметтиг гайтаран башхалла.

**1-Хь. А. Хатуев**. Поэтах лаьцна дош.Стихотворени «Аьрзунан илли». Стихотворенин патриотически бух, синъоьздангаллин проблематика. Дуьнен т1ехь даха кхоьллиначу адаман мах беза хиларан, дахар лардан дезаран ойла кхиор. Вовшашца йолу юкъаметтигаш дог-мерза, ийна хила езар. Кхерчара ц1е санна, дайн ц1ена г1иллакх, яхь даим ларъян езар ч1аг1дар.

**М. Э. Бексултанов**. Яздархо – дийцар жанран говзанча.Дийцар «Цакхетта хестор». Аьхна, исбаьхьа, беркате 1алам а, цуьнца къинхетаме хила везар а. Джабраилан а, цуьнан денден а 1аламца йолу юкъаметтигаш гайтаран башхалла.Дийцар «Некъ лацар». Дайшкара схьадог1у оьзда г1иллакхаш ширдала, дицдала йиш цахилар, уьш лардан дезар – вайн декхар. Т1екхуьучу т1аьхьено дайн ламаст цалардаро дендена, к1ентан к1антана бина т1е1аткъам а, цуьнан т1аьхьало а.Дийцар «1аламат**».** Дийцарехь т1екхуьу чкъор дайн г1иллакхашна, оьздангаллина хердаларан а, дайн ламасташ лардан дезаран а проблема.

Элдархин доьзалера сингаттам – къоман сингаттам а хилар ч1аг1дар. Дийцарна юккъехь масалш-кицанаш а, церан маь1на а. Элдарханан а, Тайбатан а васташ.Дийцар «Дика ду-кх хьо волуш» Дийцаран турпалхо, цуьнан шен деца йолу юкъаметтигаш. К1ентан шен дега болу лерам а, дена а, к1антана юккъехь хила еза г1иллакх-оьздангалла Дийцар «Папка». Сатира. Юмор**.** Дийцарехь беламе а, сингаттаме а дерг. «Харцнийсо», шел лакхарчарна хьеставалар емалдар. Хьакъдолучун проблема а, сатирически беламе даккхар шел лакхарчарна хьеставалар, даржехь болучарна суждане эхар. Беламе суртх1оттош болу г1ирсаш.

**М. М. Ахмадов**. Дахар а, кхолларалла а. Дийцар «Телефон». Дийцарехь жимачу турпалхочун дуьне а, дахар а, шен доттаг1чунна накъосталла дан и кийча хилар.Повесть «Мохк бегийча». Повестехь адамашна юккъера уьйр-безам херлуш хилар, г1иллакхаш д1адовлуш хилар гайтар. Халкъан бохамна т1ехь саяккхар емалдар. Эшначохь адамаш вовшашна орцахдовла кийча хилар деза а, сийлахь а ларар. Коьрта турпалхой а, церан васташ а.

**А. Т. Исмаилов.** Яздархочух лаьцна дош.Литературни туьйра «Бирдолаг». Барт а, цхьаалла а акхараллел, сонтачу кураллел, ницкъал тоьлуш хилар ч1аг1дар. Лоьман олалла дожоран маь1на. Деган дикаллий, оьздангаллий, къинхетаме, тешаме, накъосталла дан кийча хиларрий хастор, ямартло, стешхалла емалъяр. Акхаройн дахар адамийн дахарца дустаран маь1на.

**Ю. С-А. Яралиев**. Поэтах лаьцна дош.Стихотворени «Кад». Хьанал къинхьегам а, стеган говзалла а къобалъяр. Адаман дахар а, цуьнан кхоллам а. Стихотворенин философски маь1на.

**А. Д. Бисултанов**. Поэтах лаьцна дош. «Хьайбахахь язйина байташ» (Хьайбахахь багийначийн назма.Багонза бисиначийн назма). Стихотворенеш «Дег1аста»Хьайбахахь къизаллин акхариллаца х1аллакбиначу лаьмнийн к1отаршкарчу нахана яьккхина назма.Сийна Сибрехара шайн махка ц1абоьрзучу вайнехан сатийсамаш, дог-ойла.Стихотворенеш «Дег1аста», Нохчийн

халкъан илланчина» Азаллехь дуьйна къизачу ницкъана юьх-дуьхьал лаьтташ схьабеанчу Даймахкана хастамбар. Къоман парг1ато еза ларар. Стихотворенин патриотически маь1на.Стихотворени «Нохчийн халкъан илланчина».Кху лаьтта т1ехь халкъан иллин, халкъан илланчийн, къонахчун мах лакхара хилар ч1аг1дар.

**В-Хь. Х. Амаев**. Яздархочух лаьцна дош.Дийцар «Малх чубаре хьоьжура иза». Халкъан дахарехь хиллачунна т1ехь дийцар. Халкъ махках даккхар а, х1аллакдина бералла а. Жимачу к1ентан вагон чохь д1адоьду дахар гайтаран башхалла. К1ентан а, ненан а васташ.

Дийцар «Генарчу денойн туьйра». Халкъан ламаст дийцарехь. Вайн дайша лардеш схьадеъна ламаст кхочушдар. Кхиъна ваьллачу к1антана ден доттаг1чо шаьлта яларан маь1на а, х1инца дуьйна цо кхочушдан деза декхарш а.

**6-г1а дакъа. Кхечу къаьмнийн литературера**

Ладо Авалиани. Яздархочух лаьцна дош.Дийцар «Хьаькхна буц». Машар а, адамалла а деза а, сийлахь а хилар ч1аг1дар. Багратионан майралла а, нохчийн т1емалойн лаккхара оьздангалла.

**7-г1а дакъа. Обзорни теманаш**

**Нохчийн литературан юьхь йолийнарш**

Дуьххьарлерчу яздархойн Дудаев 1абдин, Сальмурзаев Мохьмадан, Нажаев Ахьмадан, Айсханов Шамсуддинан кхолларалла.Церан произведенийн коьрта теманаш а, проблематика а. 1. Дудаевн, Нажаев Ахьмадан поэзи 1аьрбийн поэзин т1е1аткъамца кхуллуш хилар. Йоза-дешар даржоран, юьртбахам кхиоран, Даймохк мостаг1чух ларбаран, къинхьегаман теманаш айъар.Церан кхоллараллин маь1на.

**Нохчийн литература 40-50 шерашкахь кхиаран хьелаш.**

40-50 шерашкара литература. Халкъ махках даккхар а, литература а, искусство кхиарехь сецна лаьттина мур а, цуьнан т1аьхьало а.Нохч-Г1алг1айн республика меттах1оттийначул т1аьхьа литература денъялар, юха а кхиа йолаялар. Литературан юьхь йолийначу а, керла юкъабаьхкиначу а яздархойн кхолларалла. (С-Б Арсанов, М. Мамакаев, Н. Музаев, Х. Ошаев, М-С. Гадаев, Х-М. Эдилов, М. Сулаев, А. Айдамиров, А. Сулейманов, Р. Ахматова, Ш. Арсанукаев). Произведенешкахь х1итточу проблемашца, жанрашца литература шоръялар, кхоллараллехь яздархойн исбаьхьаллин говзалла кхиар.Прозехь, поэзехь, драматургехь тоьлашха йолу произведенеш обзорни кепехь йовзийтар. Царех 5-6 произведени (шаьш харжарца) классехь йийцаре яр.

**Нохчийн литература Сийлахь-боккха Даймехкан т1ом лаьттиначу шерашкахь (1941-1945).**Даймохк мостаг1чух ларбаран тема. 1. Мамакаевн, М. Мамакаевн, М. Сулаевн, Х-М. Эдиловн, М-С. Гадаевн, З. Муталибовн, С. Гацаевн, Ш. Рашидовн, Х. Ошаевн, Хь. Саракаевн кхолларалла. Т1еман халачу хьелашкахь халкъан турпалалла а, патриотизм а, б1аьхойн дог-ойла а, хьуьнарш а.

**Х1инцалера литература кхиаран коьрта башхаллаш.**

Х1инцалерчу яздархойн кхоллараллин коьрта теманаш а, жанраш а. (С-Б. Дакаев, Ш. Макалов, Хь. Талхадов, Г1. Алиев, Ш. Цуруев, З. Сулейманова, М. Айдамирова, Л. Ибрагимов, Б. Гайтукаева, 1. Яричев, С-Хь. Тагаев, 1. Юсупов, Канта Ибрагимов). Церан произведенеш (шаьш харжарца) йийцаре яр.

**8-г1а дакъа. Литературан теорех болу хаамаш.**

Исбаьхьаллин литература дешан говзалла (искусство) санна. Халкъан барта кхоллараллин башхаллаш. Цуьнан халкъан 1ер-дахарца йолу уьйр. Нохчийн фольклоран жанраш. Турпалалла бохучух халкъан болу кхетам. Нохчийн фольклорехь халкъан ламасташ гайтар, дика а, вуо бохучух лаьцна кхетам балар. Халкъан фольклорехь 1аламо д1алоцу меттиг. 1ер-дахар, доьзал,

пачхьалкх, патриотически дог-ойла нохчийн фольклорехь. Халкъан барта кхолларалло литература кхиарна бина т1е1аткъам а, царна юккъера уьйр а.

Фольклоран кегийра жанраш (х1етал-металш, кицанаш). Халкъан эшарш. Халкъан туьйранаш ( инзаре-тамашена, дахаран, акхаройх лаьцна). Турпалаллин иллеш. Шира дийцарш, хабарш, аларш, наьрт-аьрстхойх дийцарш, 1аьржа-Хожаг1арах дийцарш.

Х1етал-металшкахь, кицанашкахь халкъан хьекъал а, кхетам а. Халкъан эшарийн тайпанаш нохчийн фольклорехь.

20-50 шерийн литературехь йоза-дешар даржоран, юьртбахам кхиоран, Даймохк мостаг1чух ларбаран, къинхьегаман, ширачу 1адаташна дуьхьал къийсам латто безаран теманаш айъар. Оцу шерийн литературехь синъоьздангаллин мехаллаш ч1аг1ъяр: къинхетам, доглазар, догъэцар. Къоман амалш оцу шерийн произведенешкахь. Цу шерийн литературан жанрийн тайп-тайпаналла (хабарш, назманаш, иллеш, поэмаш, повесташ, дийцарш). Литературан фольклораца уьйр хилар. Цу шерийн произведенийн композиционни башхаллаш, васт х1отторан кепаш. Советски юкъараллехь исбаьхьаллин литература 1едало х1алхах1итточу декхаршца цхьаьнаян езаш хилар. Оцу идеологин лехамашца нохчийн литература кхиар а.

60-80 шерийн литературехь даймехкан дуьхьа къахьега, ваца кийча хилар лирически турпалхо. Кхетош-кхиоран маь1на. Оцу шерийн литературан идейно-исбаьхьаллин башхаллаш. Литературан тайпанаш а, жанраш а (эпос, лирика, драма): эпически жанраш-повесть; лирически жанраш-стихотворенеш; драматически жанраш-трагеди, драма, комеди.

Литературни произведенин форма а, чулацам а: тема, идей, проблематика, сюжет, композици (экспозици, д1адолор, кхиар (кульминаци), дерзор, пролог, эпилог, портрет, интерьер, диалог, монолог, лирически юкъадалораш (отступление) антитеза, къовсам, авторан васт, автор-дийцархо, литературни турпалхо, лирически турпалхо.Жанрах болу кхетам к1аргбар: турпалаллин илли, поэма. Трагически а, беламе дерг. (Ирони. Юмор. Сатира.)

Турпалаллин дерг. Даздинарг. Лахадаьккхинарг.

Проза а, поэзи а. Стихкхолларан бух: стихотворенин барам (шинастопан барам – ямб, хорей, кхаастопан барам-дактиль, амфибрахий, анапест), ритм, рифма, строфа.

Исбаьхьаллин произведенин мотт. Произведенехь исбаьхьаллин суртх1отторан г1ирсаш: эпитет, метафора, метоними, дустар, гипербола, аллегори.

80-90 шерийн литература. Керла, теманаш, проблемаш, литературни турпалхой. Нохчийн литературан демократизаци. Литературехь Даймехкан кхолламах жоьпалла а, даккхий декхарш а шена т1елаца кийча волу турпалхо лахар. Шен чулацамца а, исбаьхьаллин кепехь а литература керлачу т1ег1ане ялар. Х1инцалерчу заманан жоьпалле, ира проблемаш ястар. Халкъан исторехь бохаме хиллачу денойх лаьцна кхечу кепара дийцар. Халкъан дахарехь йицъян йиш йоцу синъоьздангаллин мехаллаш лахар. Турпалхочун проблема а, даймехкан тема а. Халкъан кхоллам вай махках даьхначу хенахь а, ц1адирзиначул т1аьхьа а. Литературехь нохчийн истори философски а, публицистически кепара а йовзийтар.

**9-г1а дакъа. Дешархойн барта а, йозанан а къамел кхиор.**

Хьехар оьрсийн маттахь долучу школийн дешархойн къамелаца г1уллакхдар шардарна т1ехьажийна х1ораммо ша а, тобанашца цхьамог1а упражненеш кхочушъяр. Хезаш ешар, хаттарна барта жоп далар, текст ешар а, дагахь 1амор а.

Барта текстана комментари яр а, ешнарг барта тайп-тайпана юхасхьайийцар произведенин исбаьхьаллин д1ах1оттамна чувахар санна. Дешнашца суртдиллар а, барта мини -сочинени а

яздархочун поэтикех кхетаран кепаш санна. Ролашца ешар, инсценировкаш яр, школан спектаклана аудио и видеозапись яр театран г1ирсашца барта къамел кхиоран системехь. Литературни темина барта доклад-хаам нахана хьалха вистхила хааран кеп санна.

Ладуг1уш материал д1аязъяр, конспект язъяр, тезировани яр йозанан къамел кхиоран баххаш санна. Гочйина материал оригиналца йог1уш ю яц хьажаран 1алашонца оригинал а, гочйина

исбаьхьаллин произведени а вовшашца юстар. Дешархоша шаьш литературни произведенин дакъа нохчийн матте даккхар, 1аморехь культурийн диалоган принцип кхочушъяр.

Проблемни кепара хаттарна йозанца жоп далар «текстах лаьцна текст» кхолларан хаарш кхиоран декъехь юьхьанцара з1е санна. Кхоллараллин амал йолу изложени а, литературни темина йолу сочинени а ешначух лаьцна яьржина йозанца ойлаяран жанр санна. Рефераташ а, х1ораммо ша кхочушбен проектни талламан белхаш а 1аморан юьхьанцарчу муьран курсехула историко-литературни буха т1ехь.

**Экскурсийн герггара объекташ**

Экскурсеш ярна оьшу г1ишлош ю литературни музейш. Хьехар оьрсийн маттахь долучу школийн дешархошна х1ара тайпа литературни музейш йовзийтар къастийна:

Лаха-Невре. 1арби Мамакаевн музей.

Мескат1а. А. Айдамировн музей-ц1а.

Т1ехьа-Марта. М. Мамакаевн музей-ц1а.

Ножай-юрт. СОШ-3. М-С. Гадаевн музей.

Олхазар-к1отар. А.Сулеймановн музей.

**3. Белхан программин чулацам (Тематическое планирование с указанием кол-ва часов, отводимых на основе каждой темы)**